DECIZIA COMISIEI
din 6 noiembrie 2007
de stabilire a unei alocații indicative pentru fiecare stat membru cu privire la un număr de hectare, în scopul restructurării și conversiei podgoriilor în conformitate cu Regulamentul (CE) nr. 1493/1999 al Consiliului pentru anul de comercializare 2007/2008
[notificată cu numărul C(2007) 5293]
(Numai textele în limbile bulgară, spaniolă, cehă, germană, greacă, franceză, italiană, maghiară, malteză, portugheză, română, slovacă și slovenă sunt autentice)
(2007/719/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 14 alineatul (1),
întrucât:
(1)
Normele de restructurare și reconversie a podgoriilor sunt stabilite de Regulamentul (CE) nr. 1493/1999 și Regulamentul (CE) nr. 1227/2000 al Comisiei din 31 mai 2000 pentru adoptarea normelor de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție (2).
(2)
Normele de planificare financiară și participare la finanțarea sistemului de restructurare și reconversie stabilite de Regulamentul (CE) nr. 1227/2000 prevăd ca referințele la un anumit exercițiu financiar dat să se raporteze la plățile efectiv realizate de statele membre între 16 octombrie și 15 octombrie al anului următor.
(3)
În conformitate cu articolul 14 alineatul (3) din Regulamentul (CE) nr. 1493/1999, alocările financiare între statele membre se efectuează ținându-se cont în mod corespunzător de proporția podgoriei comunitare existente în respectivul stat membru.
(4)
În sensul punerii în aplicare a articolului 14 alineatul (4) din Regulamentul (CE) nr. 1493/1999, alocările financiare trebuie efectuate pentru un anumit număr de hectare.
(5)
În conformitate cu articolul 1 din Regulamentul (CE) nr. 968/2007 al Comisiei din 17 august 2007 privind participarea Comunității la finanțarea costurilor restructurării și reconversiei prevăzute de Regulamentul (CE) nr. 1493/1999 al Consiliului pentru campania viticolă 2007/2008 (3), articolul 13 alineatul (3) din Regulamentul (CE) nr. 1493/1999 se aplică, pentru campania viticolă 2007/2008 și cu anumite excepții, regiunilor clasificate drept regiuni de convergență în conformitate cu Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de Coeziune și de abrogare a Regulamentului (CE) nr. 1260/1999 (4). În consecință, participarea Comunității la finanțarea costurilor restructurării și reconversiei poate fi mai ridicată în regiunile de convergență.
(6)
Trebuie să se țină seama de compensarea pentru pierderea de venituri suferită de către viticultori pe durata perioadei în care podgoria nu este încă productibilă.
(7)
În conformitate cu articolul 17 alineatul (5) din Regulamentul (CE) nr. 1227/2000, în cazul în care cheltuielile efectiv realizate de un stat membru în timpul unui anumit exercițiu financiar sunt mai mici de 75 % din sumele alocării inițiale, cheltuielile admisibile pentru exercițiul financiar următor, precum și suprafața totală corespunzătoare, sunt reduse cu o treime din diferența între acest prag și cheltuielile curente realizate în timpul exercițiului financiar respectiv. Această dispoziție se aplică pentru anul de comercializare 2007/2008 Germaniei și Greciei, ale căror cheltuieli efectiv realizate pentru exercițiul financiar 2007 reprezintă 74 % din alocarea inițială, Luxemburgului, ale cărui cheltuieli efectiv realizate pentru exercițiul financiar 2007 reprezintă 71 % din alocarea inițială, Maltei, unde cheltuielile efectiv realizate pentru exercițiul financiar 2007 reprezintă 40 % din alocarea inițială și Slovaciei, ale cărei cheltuieli efectiv realizate pentru exercițiul financiar 2007 reprezintă 27 % din alocarea inițială. În conformitate cu articolul 1 alineatul (3) din Regulamentul (CE) nr. 922/2007 al Comisiei din 1 august 2007 de derogare de la Regulamentul (CE) nr. 1227/2000 cu privire la dispozițiile tranzitorii privind alocațiile financiare pentru Bulgaria și România pentru restructurare și reconversie (5), această reducere nu se aplică Bulgariei și României pentru anul de comercializare 2007/2008.
(8)
În conformitate cu articolul 14 alineatul (2) din Regulamentul (CE) nr. 1493/1999, dotarea inițială este adaptată în funcție de cheltuielile reale și de previziunile cheltuielilor revăzute comunicate de statele membre, ținându-se cont de obiectivul planului de măsuri și în limita creditelor disponibile,
ADOPTĂ PREZENTA DECIZIE:
Articolul 1
Alocațiile financiare indicative pentru fiecare stat membru cu privire la un număr de hectare, în scopul restructurării și conversiei podgoriilor în conformitate cu Regulamentul (CE) nr. 1493/1999 pentru anul de comercializare 2007/2008 sunt prezentate în anexa la prezenta decizie.
Articolul 2
Prezenta decizie se adresează următoarelor state membre: Republica Bulgaria, Republica Cehă, Republica Federală Germania, Republica Elenă, Regatul Spaniei, Republica Franceză, Republica Italiană, Republica Cipru, Marele Ducat al Luxemburgului, Republica Ungaria, Republica Malta, Republica Austria, Republica Portugheză, România, Republica Slovenia și Republica Slovacă.
Adoptată la Bruxelles, 6 noiembrie 2007.